b'\n_START_ARTICLE_\nLitavimas\n_START_PARAGRAPH_\nLitavimas \xe2\x80\x93 terminis procesas, naudojamas tam tikroms med\xc5\xbeiagoms nejudamai sujungti. Lituojant pasiekiamas skystas med\xc5\xbeiagos b\xc5\xabvis i\xc5\xa1lydant lydmetal\xc4\xaf (lydomasis litavimas) arba sukeliant difuzij\xc4\x85 tarp s\xc4\x85ly\xc4\x8dio pavir\xc5\xa1i\xc5\xb3 (difuzinis litavimas). Taip i\xc5\xa1lydomas tik med\xc5\xbeiagos pavir\xc5\xa1ius, o lik\xc4\x99s ruo\xc5\xa1inys lieka nepaveiktas, nes n\xc4\x97ra pasiekiama jo med\xc5\xbeiagos lydymosi temperat\xc5\xabra. Lydmetaliui sustingus, pana\xc5\xa1iai kaip ir suvirinimo b\xc5\xabdu, gaunama nejudama jungtis._NEWLINE_Litavimas nuo suvirinimo skiriasi tuo, kad suvirinant vir\xc5\xa1ijama jungiam\xc5\xb3 komponent\xc5\xb3 lydymosi temperat\xc5\xabra; tuo tarpu lydant, nors ir vyksta tokie pat cheminiai procesai, lydymosi temperat\xc5\xabra vis d\xc4\x97lto n\xc4\x97ra vir\xc5\xa1ijama. Chemin\xc4\x97 jungties sud\xc4\x97tis priklauso nuo pasitelkiam\xc5\xb3 pagalbini\xc5\xb3 priemoni\xc5\xb3 (suvirinant\xc2\xa0\xe2\x80\x93 suvirinimo vielos, lituojant\xc2\xa0\xe2\x80\x93 litavimo pastos arba litavimo vielos).\n_START_SECTION_\nIstorija\n_START_PARAGRAPH_\nLitavimas naudojamas jau labai seniai\xc2\xa0\xe2\x80\x93 esama \xc4\xafrodym\xc5\xb3, kad \xc5\xa1is metodas buvo \xc5\xbeinomas jau 5000\xc2\xa0m. pr. m. e., jei ne dar seniau. Tais laikais paplit\xc4\x99 metalai\xc2\xa0\xe2\x80\x93 auksas, sidabras ir varis\xc2\xa0\xe2\x80\x93 buvo naudojami kulto paskirties daiktams ir papuo\xc5\xa1alams gaminti, o litavimas buvo pasitelkiamas kaip jungimo b\xc5\xabdas. Lituojant difuziniu b\xc5\xabdu, vario druskos redukuojamos pasitelkus degan\xc4\x8dias med\xc5\xbeio anglis; i\xc5\xa1gautas varis chemini\xc5\xb3 reakcij\xc5\xb3 metu su auksu arba sidabru susijungia \xc4\xaf\xc2\xa0 litavimui tinkam\xc4\x85 lydin\xc4\xaf. Susidar\xc4\x99s lydinys pasi\xc5\xbeymi \xc5\xbeemesne lydymosi temperat\xc5\xabra nei grynas auksas, sidabras ar varis._NEWLINE_66,5\xc2\xa0% aukso ir vario lydinio lydymosi temperat\xc5\xabra (889\xc2\xa0\xc2\xb0C) yra \xc5\xbeemesn\xc4\x97 nei aukso (1063\xc2\xa0\xc2\xb0C), sidabro (961\xc2\xa0\xc2\xb0C) ar vario (1100\xc2\xa0\xc2\xb0C). Vario drusk\xc5\xb3 pagrind\xc4\x85 gali sudaryti, pvz., vario karbonatas malachito milteli\xc5\xb3 pavidalu, taip pat al\xc5\xabno ir natrio jungini\xc5\xb3 priemai\xc5\xa1os kaip ri\xc5\xa1amoji med\xc5\xbeiaga. Senov\xc4\x97s Egipto laik\xc5\xb3 kapuose esan\xc4\x8diuose pie\xc5\xa1iniuose vaizduojami aukso dirbini\xc5\xb3 meistrai, vamzdeliais pu\xc4\x8diantys or\xc4\x85 \xc4\xaf degan\xc4\x8dias med\xc5\xbeio anglis. Paskui imta taikyti \xc5\xa1iais laikais naudojam\xc4\x85 metod\xc4\x85, kuriame naudojama jau paruo\xc5\xa1tas lydinys. Tarp \xc5\xa1ios litavimo technikos pavyzd\xc5\xbei\xc5\xb3 galima pamin\xc4\x97ti Senov\xc4\x97s Egipto valdovo Tutanchamono auksin\xc4\x99 kauk\xc4\x99, auksin\xc4\xaf \xc5\xa1umer\xc5\xb3 durkl\xc4\x85, pagamint\xc4\x85 2600\xc2\xa0m. pr. m. e., rast\xc4\x85 \xc5\xaaro miesto teritorijoje, Eufrato up\xc4\x97s pakrant\xc4\x97je ir auksin\xc4\xaf etrusk\xc5\xb3 papuo\xc5\xa1al\xc4\x85 (VI a. pr. m. e.).'